b'\n_START_ARTICLE_\nOksifilna celica\n_START_PARAGRAPH_\nOksifilne celice so izrazito eozinofilno obarvane celice v ob\xc5\xa1\xc4\x8ditnici. So ve\xc4\x8dje od glavnih ob\xc5\xa1\xc4\x8ditni\xc4\x8dnih celic, imajo okroglo in majhno jedro ter \xc5\xa1tevilne nepravilno oblikovane mitohondrije, posledi\xc4\x8dno pa zrnat videz citoplazme. Do pubertete je njihovo \xc5\xa1tevilo majhno, s starostjo pa nara\xc5\xa1\xc4\x8da. Celice se pogosto organizirajo v skupke, prisotne pa so tako na obrobju kot tudi v osredju \xc5\xbeleze. Pove\xc4\x8dini so hormonsko neaktivne, vendar je pri nekaterih celicah bila opa\xc5\xbeena nizka sinteza parathormona (PTH), kar nakazuje na to, da so oksifilne celice prehodni derivat glavnih ob\xc5\xa1\xc4\x8ditni\xc4\x8dnih celic.\n_START_SECTION_\nMedicinski pomen\n_START_PARAGRAPH_\nV nuklearni medicini se oksifilne celice izrablja za dolo\xc4\x8ditev bolezenske slike ob\xc5\xa1\xc4\x8ditnice. Mitohondriji, in s tem tudi oksifilne celice zaradi velike koli\xc4\x8dine le-teh, imajo namre\xc4\x8d veliko afiniteto za privzem kontrastnega barvila tehnecij-sestamib. V skladu s tem se v primeru suma na rakasto obolenje (npr. zaradi povi\xc5\xa1ane vrednosti PTH in bolj izra\xc5\xbeenih ledvi\xc4\x8dnih kamnov) ob\xc5\xa1\xc4\x8ditnico ozna\xc4\x8di s tem barvilom, nato pa se jo slika z gama kamero. V primeru rakastega obolenja bo kontrast barvila v oboleli ob\xc5\xa1\xc4\x8ditnici ve\xc4\x8dji oz. svetlej\xc5\xa1i v primerjavi z drugimi ob\xc5\xa1\xc4\x8ditnicami zaradi ve\xc4\x8djega \xc5\xa1tevila oksifilnih celic.'